การปรับเพิ่มเกณฑ์อายุขั้นต่ำในการรับโทษทางอาญา จากเดิม 10 ปี เป็น 12 ปี จะช่วยลดอัตราการกระทำผิดซ้ำ
พันตำรวจโท พงษ์ธร ธัญญสิริ ผู้อำนวยการสำนักงานกิจการยุติธรรม เปิดเผยว่า  สภาผู้แทนราษฎร ได้เห็นชอบ หลักการและสาระสำคัญของ พ.ร.บ.แก้ไขเพิ่มเติมประมวลกฎหมายอาญา(ฉบับที่...) พ.ศ. .... คือ การปรับเพิ่มเกณฑ์อายุขั้นต่ำในการรับโทษทางอาญา จากเดิม 10 ปีแก้ไขเป็น 12 ปี โดยกระทรวงยุติธรรม เสนอให้มีการแก้ไขเพิ่มเติมประมวลกฎหมายอาญา 2 มาตรา ได้แก่ มาตรา 73 และมาตรา 74 ไปแล้ว และได้ส่งร่างกฎหมายดังกล่าวเข้าสู่การพิจารณาของวุฒิสภา การเสนอกฎหมายดังกล่าว เนื่องจากเล็งเห็นว่าการนำเด็กเข้าสู่กระบวนการยุติธรรมตั้งแต่อายุยังน้อยจะมีแต่ผลเสียมากกว่าผลดี จึงเกิดการผลักดันร่างกฎหมายฉบับนี้ขึ้น  เพื่อประโยชน์ต่อเด็กและเยาวชน และสังคมโดยตรง โดยร่างกฎหมายใหม่จะมุ่งเน้นให้เด็กได้รับการปฏิบัติที่เหมาะสมกับช่วงวัยและพัฒนาการทางด้านร่างกาย จิตใจความคิด การใช้ภาษาและการแก้ปัญหา ส่วนผลต่อครอบครัวและสังคม จะช่วยลดภาระค่าใช้จ่ายในการประกันตัวและยังช่วยลดอัตราการกระทำผิดซ้ำ ส่วนผลในภาพรวมของประเทศ จะทำให้ไทยทำตามอนุสัญญาว่าด้วยสิทธิเด็ก (Convention on the Rights of the Child -CRC) และกลไกของ Universal Periodic Review (UPR)สำนักงานกิจการยุติธรรม จะขับเคลื่อนเรื่องการเตรียมความพร้อมในการบังคับใช้กฎหมาย ร่วมกับหน่วยงานเครือข่ายในกระบวนการยุติธรรมสำหรับเด็กและเยาวชน และกระบวนการคุ้มครองสวัสดิภาพและสงเคราะห์เด็ก รวมถึงผลักดันเรื่องดังกล่าว ผ่านทางคณะอนุกรรมการพัฒนากฎหมายและการบังคับใช้ ของคณะกรรมการพัฒนาการบริหารงานยุติธรรมแห่งชาติ (กพยช.) ต่อไป